Wanneer ’n mens die historiese feit geboekstaaf sien, besef jy hoe deurtastend en berekend die aanslag op die Afrikanerdom was.
Manipulasie is die sleutel tot die hele Rhodes-Milner-politiek. ’n Sameswering soos die Jameson-inval is die natuurlikste vorm waar­in die soort politiek tot uiting gekom het. Die hele beswadderingsveldtog wat daarna teen pres. Kruger en die Boere van Transvaal gevoer is, is ook net so ’n wesenlike deel van hierdie politiek wat nie die daglig kan verduur nie. Geheimsinnigheid, bedrieglikheid, manipulasie, beswaddering — dit is die metodes van hierdie poli­tiek.